આબુ હાઇવે નજીક માર્બલની ફેકટરી ધરાવતાં બિશનલાલ બાબુલાલ અગ્રવાલ (ઉ.વ. આ. 50) સોમવારે સાંજે ઘરેથી કોઇને કહ્યા વિના મોટરસાયકલ લઇને નીકળી ગયા હતા. જેઓ મોડી સાંજ સુધી પરત ન ફરતા પરિવારજનોએ શોધખોળ હાથ ધરી હતી. જોકે, કોઇ પત્તો ન લાગતાં પશ્વિમ પોલીસ મથકે ગૂમ સુદાની નોંધ કરાવાઇ હતી. દરમિયાન મંગળવારે શહેરના માનસરોવર ફાટક નજીકના ગરનાળામાં મૃતદેહ પડ્યો હોવાની સ્થાનિક રહિશોને જાણ થતાં લોકોનું ટોળુ એકત્ર થઇ ગયું હતુ. અને પોલીસને જાણ કરવામાં આવતાં ડીવાએસપી એ. આર. જનકાંત, પશ્વિમ પોલીસ મથકના પીઆઇ આર. કે. સોલંકી સ્ટાફ સાથે ઘટનાસ્થળે દોડી આવ્યા હતા. જેમણે તપાસ કરતાં આ મૃતદેહ બિશનલાલ અગ્રવાલનો હોવાની ઓળખ થવા પામી હતી. મૃતદેહ પાસેથી ઝેરી પ્રવાહીની બોટલ, સ્ટીલનો વાટકી મળી આવી હતી. જેથી વેપારીએ ઝેરી પ્રવાહી પી આપઘાત કર્યો હોવાનું પોલીસ પ્રાથમિક અનુમાન લગાવી રહી છે. આ અંગે તેમના પરિવારજનોને જાણ કરતાં તેઓ ત્યાં દોડી આવ્યા હતા. દરમિયાન પાલનપુર સિવિલ હોસ્પિટલમાં પીએમ કરી મૃતદેહ વાલીવારસોને સોંપવામાં આવ્યો હતો. ઘટનાને પગલે સમગ્ર શહેરમાં ચકચાર સાથે અરેરાટી પ્રસરી જવા પામી હતી.